Խոստովանություն լինի՝ ադրբեջանական մամուլ կարդալը հաճախ զվարճալի զբաղմունք է: Հատկապես՝ երբ խոսքը վերաբերում է հավանական պատերազմի ադրբեջանական սցենարներին, եւ հեղինակներն էլ նախկին զինվորականներ են: Չկա ավելի մեծ հաճույք, քան հերթական անգամ համոզվել, որ հակառակորդի ռազմաքաղաքական էլիտան, մեղմ ասած, իրականության պատկերացում չունի եւ տարրական հարցերում ցուցաբերում է բացարձակ անգրագիտություն: Մասնավորապես, պահեստազորի գնդապետ Իլգար Ալիեւը, մի երկարաշունչ գովեստ կարդալով Նախիջեւանում տեղակայված հատուկ համազորային բանակի հասցեին եւ գովերգելով Գուննուտ գյուղի «ազատագրման ռազմագործողությունը», տալիս է օպերատիվ իրավիճակի հետեւյալ բացատրությունը.«Տեսեք, թե ինչ նպաստավոր պայմաններ են ստեղծում այդ նոր դիրքերը մեր զորքերի առաջխաղացման, ծավալման, ելման դիրքերի գրավման եւ հարձակման անցնելու համար: Չէ՞ որ այդտեղից մինչեւ Երեւան-Սովետոշեն-Գորուս-Սիսիան եւ հետո դեպի Ղարաբաղ ավտոճանապարհ մի ձեռքի հեռավորություն է»: